Virallinen lehti nro C 033 , 03/02/1997 s. 0124



A4-0381/96 Päätöslauselma komission valkoisesta kirjasta: Ilmaliikenteen hallinta - Euroopan ilmatilan vapauttaminen (KOM(96)0057 - C4-0191/96) Euroopan parlamentti, joka - ottaa huomioon komission valkoisen kirjan ilmaliikenteen hallinnasta ja Euroopan ilmatilan vapauttamisesta (KOM(96)0057 - C4-0191/96), - ottaa huomioon Euroopan siviili-ilmailukonferenssin (ECAC) INSTAR- työryhmän 31. toukokuuta 1996 esittämän kertomuksen, - ottaa huomioon aiheesta 30. syyskuuta 1996 järjestetyn julkisen kuulemistilaisuuden (PE 218.713), - ottaa huomioon 18. syyskuuta 1992 ilmatilan ruuhkautumisesta ja lennonjohdosta ((EYVL C 284, 2.11.1992, s. 170)), 27. syyskuuta 1994 Euroopan lennonjohdosta ((EYVL C 305, 31.10.1994, s. 24)), 14. helmikuuta 1995 siviili-ilmailun tulevaisuudesta Euroopassa ((EYVL C 56, 6.3.1995, s. 28)) ja 16. marraskuuta 1995 ilmaliikenteen ruuhkautumisesta ja kriisistä ((EYVL C 323, 4.12.1995, s. 92)) antamansa päätöslauselmat, - ottaa huomioon Karibian lento-onnettomuutta koskevan päätöslauselmaehdotuksen (B4-0305/96), - ottaa huomioon liikenne- ja matkailuvaliokunnan mietinnön sekä ympäristö-, terveys- ja kuluttajansuojavaliokunnan sekä taloudellisten ulkosuhteiden valiokunnan lausunnot (A4-0381/96), A. katsoo, että tehokkaan ilmaliikennepalvelun tarjoaminen on keskeinen elementti, jolla tuetaan siviili-ilmailualan yhtenäismarkkinoita, ja välttämätöntä Euroopan kilpailukyvyn sekä henkilöiden ja tavaroiden vapaan liikkuvuuden parantamiseksi, B. katsoo, että ATM Air Traffic Management on Euroopan ilmaliikenteen kehityksen kannalta ratkaisevan tärkeä ja että nykyisen ATM-järjestelmän kapasiteetin ja tehokkuuden puute on yksi ilmaliikennejärjestelmän tasapainoisen kehityksen esteistä, C. katsoo, että Euroopan ATM-järjestelmän nykyisellä hajanaisuudella on merkittäviä vaikutuksia matkustajien mukavuuteen, lentoyhtiöiden kustannuksiin ja ympäristöön, D. katsoo, että ATM-verkkoa pidetään Euroopan laajuisten liikenneverkkojen kiinteänä osana, ks. Euroopan parlamentin ja neuvoston päätös 1692/96/EY, tehty 23 päivänä heinäkuuta 1996 yhteisön suuntaviivoista Euroopan laajuisen liikenneverkon kehittämiseksi ((EYVL L 228, 9.9.1996, s. 1)), E. katsoo, että yhteisön osallistuminen nykyisen ATM-järjestelmän parantamiseen on täysin toissijaisuusperiaatteen mukaista, ja sitä olisi pidettävä yhteisen ilmaliikennepolitiikan kiinteänä osana, F. katsoo, että reittien ja lentoyhtiöiden lukumäärä on jatkuvassa kasvussa, G. katsoo, että ilmaliikenteen kysyntä kasvaa tulevina vuosikymmeninä ja sen odotetaan kaksinkertaistuvan vuoteen 2010 mennessä, H. katsoo, että ratkaistaessa lennonjohdon (ATC) ongelmia mukaan on saatava myös ne Euroopan maat, jotka eivät ole Euroopan unionin jäseniä; 1. Panee merkille ilmaliikenteen hallintaa koskevan valkoisen kirjan, jossa kuvataan yksityiskohtaisesti Euroopan ATM-tilanne ja tunnistetaan vallitsevat puutteet; 2. Toteaa, että valkoisen kirjan mukaan ATC:stä johtuvien viivästysten kustannukset lentoyhtiöille ovat vakiintuneet 2 miljardin ecun tasolle vuodessa; 3. Korostaa sitä, että ATM:n keskeisenä tavoitteena on taata matkustajille paras mahdollinen palvelun taso vähimmäiskustannuksin vaadittua palvelutasoa alentamatta; 4. Korostaa, että kaikessa ATM:n alalla tarvittavassa kehityksessä on varmistettava korkeimman mahdollisen turvallisuustason säilyttäminen ja tämän turvallisuustason kohottaminen aina kun se on mahdollista; 5. On syvästi huolissaan lento-onnettomuuksien ja vaaratilanteiden (erityisesti törmäysvaaratilanteet) lisääntymisestä vuonna 1996; 6. Huomauttaa, että lentoliikenne on laajuudeltaan kansainvälistä tai suorastaan yleismaailmallista toimintaa, minkä vuoksi menettelytapojen, standardien, säädösten ja teknisten resurssien on oltava voimassa mahdollisimman laajalla maantieteellisellä alueella; 7. Pitää sen vuoksi äärimmäisen tärkeänä sitä, että Euroopan unioni takaa ATM:n yhtenäistämis- ja yhteistyöjärjestelmän, jolla Keski- ja Itä- Euroopan maat sekä Välimeren maat liitetään eurooppalaiseen yhteistyöhön siviili-ilmailua koskevan yhteisen ulkopolitiikan merkeissä ja myös PHARE-, TACIS- ja MEDA-ohjelmien yhteydessä; 8. Katsoo, että Euroopan ilmatilan on oltava yhtenäinen ja että sitä olisi pidettävä yhteisenä resurssina kansallisista rajoista riippumatta, ja että kaikkien jäsenvaltioiden on käytettävä suvereenisuuttaan kollektiivisesti lentosuunnistuksen alalla, jotta ilmatilan käyttö voidaan optimoida ja kaikkien käyttäjien tarpeet tyydyttää ilmatilan saatavuutta koskevan selkeän politiikan pohjalta; 9. Katsoo, että pääsyä Euroopan ilmatilaan ei enää voida rajoittaa EU:n jäsenvaltioiden ja kolmansien maiden kahdenvälisillä sopimuksilla, sillä Euroopan unionin on neuvoteltava sopimuksista kaikkien viidentoista jäsenvaltion puolesta; 10. Tunnustaa ECAC:n ja EUROCONTROLin ponnistelut, joilla on pyritty nykyisen ilmatilan tehokkaampaan hoitoon ja lisäkapasiteetin saataville asettamiseen; katsoo tältä osin, että EU:n olisi pyrittävä välttämään kalliita päällekkäisiä töitä ja toimintoja; 11. Tunnustaa, että nykyiset ohjelmat ja järjestelyt osaltaan myötävaikuttavat Euroopan ATM-ongelmien lyhyen ja keskipitkän aikavälin ratkaisuun; katsoo kuitenkin, että vain yhtenäinen eurooppalainen ATM:n sääntelyjärjestelmä vähentäisi hajanaisuutta ja varmistaisi johdonmukaisen ja yhtenäisen ATM-järjestelmän kaikkialla Euroopassa; 12. Tunnistaa yhtenäisen eurooppalaisen sääntelyjärjestelmän perustavoitteiksi seuraavat tavoitteet: a) korkeiden turvallisuusnormien määrittäminen, b) riittävän kapasiteetin tarjoaminen ennakoitavissa olevaa liikenteen kasvua vastaavasti, c) riittävä joustavuus, jotta voidaan selvitä yllättävistä lyhyen aikavälin kysyntämuutoksista, d) mahdollisimman tehokkaan reitityksen edistäminen ilmatilan järkiperäisen käytön kautta, e) ihanteellisen kustannustehokkuuden edistäminen kustannuksia ja laatua valvovien järjestelmien kautta, ottaen samalla huomioon rajoitukset, jotka liittyvät julkisen ilmaliikenteen hallinnan ylläpitämiseen, f) edistyksellisimpien ja tutkituimpien teknologioiden käyttö, g) yhteisten standardointi- ja hankintasääntöjen soveltaminen ATM- järjestelmiin, -laitteisiin ja -menetelmiin, ja niiden täytäntöönpanon valvonta, h) jäsenvaltioiden lennonjohtojen käyttämien eri järjestelmien yhteensopivuuden mahdollistaminen, i) lennonjohtojen työmenetelmien ja erityisesti terminologian yhtenäistäminen tavoitteena turvallisuuden parantaminen; 13. Yhtyy komission näkemykseen, jonka mukaan olisi tehtävä ero ATM:n «sääntelevän» ja «operatiivisen» tehtävän välille; katsoo kuitenkin, että kolme komission esittelemää vaihtoehtoa yhtenäiseksi ATM-järjestelmäksi eivät millään muotoa ole kattavia, ja pyytää komissiota arvioimaan ECAC- maiden käsiteltävänä tällä hetkellä olvan institutionaalisen mallin, jotta voidaan määritellä, missä määrin tämä malli voisi täyttää korkean turvallisuuden tason, taloudellisen tehokkuuden, sosiaalisen vuoropuhelun ja vapaan liikkuvuuden vaatimukset yhtenäismarkkinoilla; 14. Katsoo, että olisi luotava ATM-viranomainen, joka vastaa keskeisistä poliittisista ja lainsäädännöllisistä näkökohdista, joita yhtenäisen ATM- järjestelmän perustavoitteiden saavuttaminen edellyttää; tämä edellyttäisi muun muassa vastuuta seuraavien laatimisesta: a) yhteiset ATM-turvallisuusmääräykset, b) ATM-politiikat, -menettelyt ja -standardit, mukaan luettuna ilmatilan suunnittelu ja reittirakenne sekä palvelujen tarjoajilta edellytettävät toiminta- ja tuottavuusstandardit, c) tutkimus-, kehitys-, kokeilu- ja arviointipolitiikat, mukaan luettuna uusien teknologioiden käyttöönotto, erityisesti satelliitit ja digitaaliset tietoverkot, joihin sovelletaan yhteisiä eurooppalaisia erittelyjä, d) ATM:n rahoituspolitiikat ja yhteiset säännöt kustannusten ja käyttäjien maksujen jakamisesta avoimella tavalla, e) lennonjohtajien yhtenäiset koulutusvaatimukset; 15. Painottaa, että tällaisen viranomaisen on oltava demokraattisesti vastuussa Euroopan unionin tasolla ja sillä on oltava mekanismit, joilla taataan avoin päätöksenteko ja rahoitus sekä sisäisesti että ulkoisesti, mukaan luettuna erityinen kaikki osapuolet, myös ATM:n henkilöstön edustajat huomioonottava kuulemismenettely ilmatilan käyttäjiä varten näiden tarpeisiin vastaamista varten; 16. Toteaa, että satelliitteihin perustuva teknologia ja digitaaliset tietoverkot tarjoavat valtavan potentiaalin ATM:n tehokkuuden lisäämiseksi ja «avoimen ilmatilan» käsitettä varten; korostaa, että tämä edellyttää Euroopan unionin teollisuuspolitiikkaa, jolla varmistetaan tehokas teknologian valintaprosessi ja jolla olisi päästävä siihen, että luodaan yhteiset standardointi- ja hankintasäännöt, jotka antavat Euroopan teollisuudelle mahdollisuuden kehittää kilpailukapasiteettiaan kysynnän tyydyttämiseksi ja suurtuotannon etujen saavuttamiseksi korkealla turvallisuustasolla; 17. Katsoo, että lentosuunnistuksen turvallisuutta koskevaan yhteistyöhön liittyvän EUROCONTROLin kansainvälisen yleissopimuksen tarkistus voisi toimia apuna uuden keskitetyn eurooppalaisen ATM-organisaation luomisessa, ja pyytää kaikkia jäsenvaltioita varmistamaan, että tällä tarkistuksella parannetaan tulevan keskitetyn ATM-organisaation demokraattista päätöksentekomenettelyä ja tehokkuutta; 18. Toistaa aikaisemmissa päätöslauselmissa esittämänsä kannan, jonka mukaan kaikkien Euroopan unionin jäsenvaltioiden olisi liityttävä EUROCONTROLiin ilman minkäänlaista syrjintää ja samoin ehdoin kuin aikaisemmissa menestyksellisissä liittymisissä yleensä; 19. Katsoo, että lentosuunnistuksen turvallisuutta koskevaa kansainvälistä EUROCONTROL-yleissopimusta on tarkistettava siten, että voidaan perustaa uusi ja EUROCONTROLin korvaava koordinointielin; 20. Uskoo, että ilmatilan ja lentoasemien infrastruktuurin parantamiseksi tarvitaan kiireisesti lisäinvestointeja, erityisesti kun otetaan huomioon odotettavissa oleva lentoliikenteen kasvu ja unionin sisäisten ja ulkoisten taloussuhteiden ja kaupan lisääntyminen; 21. Pitää myönteisenä Benelux-maiden ja Saksan äskettäistä aloitetta, joka tähtää «integroidun ja keskitetyn ATC-järjestelmän» käyttöönottoon. Se sallisi vapaan reitinvalinnan näiden maiden ylemmässä ilmatilassa (30 000 jalan yläpuolella) ja parantaisi lentoliikenteen kapasiteettia ja tehokkuutta, ja toivoo että muut jäsenvaltiot pian liittyvät tähän aloitteeseen; 22. Uskoo, että matkustajilla on oikeus saada tosiasioihin perustuvaa tietoa viivästysten pituudesta ja syistä ja kehottaa sen vuoksi jäsenvaltioita aloittamaan lentoliikenteen viivästyksiä koskevien tilastotietojen säännöllisen julkaisemisen; 23. Painottaa kaikkia siviili-ilmailun ja sotilasilmailun käyttäjiä hyödyttävän, rajat ylittävän Euroopan ilmatilan keskitetyn sääntelyn tarvetta; vaatii sen vuoksi, että uudelle keskitetylle ATM-viranomaiselle annetaan tehtäväksi laatia reittiverkko ja ilmatilan struktuuri; tukee sotilasilmaliikennepalvelujen integrointia yhtenäiseen järjestelmään mahdollisimman suuressa laajuudessa; 24. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Euroopan siviili- ilmailukonferenssille ja EUROCONTROLille.